b'\n_START_ARTICLE_\nSvetovno prvenstvo v hokeju na ledu 2010 - elitna divizija\n_START_SECTION_\nSkupinski del\n_START_PARAGRAPH_\nv skupini A je vse tekme dobilo na svetovni lestvici vi\xc5\xa1je rangirano mo\xc5\xa1tvo, z izjemo tekme med Belorusijo in Slova\xc5\xa1ko, ki se je kon\xc4\x8dala s slavjem Slovakov. Rusija je s polnim izkupi\xc4\x8dkom 9 to\xc4\x8dk osvojila prvo mesto v skupini, Slova\xc5\xa1ka je zasedla drugo mesto, medtem ko je Belorusiji ostalo tretje. Kazahstanu, ki je med elito sodeloval prvi\xc4\x8d po letu 2006, je ostalo \xc4\x8detrto mesto in boj za obstanek._NEWLINE_Tudi v skupini B se je potrdila veljavnost svetovne lestvice, edina izjema je bil dvoboj med \xc5\xa0vico in Kanado. Prvi\xc4\x8d v zgodovini so namre\xc4\x8d Kanad\xc4\x8dani klonili pred \xc5\xa0vicarji, izid je bil 4\xe2\x80\x931.  Prvo mesto je pripadlo \xc5\xa0vici, ki je v naslednji krog presenetljivo odnesla vseh 9 to\xc4\x8dk, druga je bila Kanada in tretja Latvija. Povratnik med elito Italija je brez osvojene to\xc4\x8dke zasedla \xc4\x8detrto mesto in se preselila v boj za obstanek._NEWLINE_Situacija v skupini C je bila mo\xc4\x8dno komplicirana, saj so kar tri reprezentance osvojile po 6 to\xc4\x8dk, tako da je o kon\xc4\x8dni razvrstitvi v skupini odlo\xc4\x8dala razlika v zadetkih s tekem proti izena\xc4\x8denima reprezentancama. Bolj kot kon\xc4\x8dna lestvica, na kateri je Francija brez to\xc4\x8dk osvojila \xc4\x8detrto mesto, pa je javnost dosegel manj\xc5\xa1i \xc5\xa1kandal. Po presenetljivem norve\xc5\xa1kem slavju proti \xc4\x8ce\xc5\xa1ki je namre\xc4\x8d prvo ime \xc4\x8de\xc5\xa1ke reprezentance Jarom\xc3\xadr J\xc3\xa1gr nastopil proti vsem \xc4\x8de\xc5\xa1kim hokejistom, ki so se odpovedali nastopu na prvenstvu.  To dejanje je kasneje spro\xc5\xbeilo mednarodni hokejski spor, ko so na spletni strani Svetovne hokejske zveze iihf.com objavili kolumno o J\xc3\xa1grovem komentarju in o igralcih, ki niso nastopili na prvenstvu. Kolumno so kasneje odstranili in predsednik zveze Ren\xc3\xa9 Fasel je izrazil veliko skrb zavoljo nastalega polo\xc5\xbeaja.  V naslednji krog so se pri\xc4\x8dakovano uvrstile \xc5\xa0vedska, \xc4\x8ce\xc5\xa1ka in Norve\xc5\xa1ka - v tem vrstnem redu._NEWLINE_Skupina D se je izkazala za skupino presene\xc4\x8denj. Najprej je Nem\xc4\x8dija pred ve\xc4\x8d kot 77.000 obiskovalci presenetila mo\xc4\x8dno favorizirano ameri\xc5\xa1ko reprezentanco, nato pa je presene\xc4\x8denje uspelo \xc5\xa1e Dancem, ki so porazili Finsko.  Danska je temu dodala \xc5\xa1e zmago nad ZDA, ki so se naenkrat zna\xc5\xa1le v te\xc5\xbekem polo\xc5\xbeaju. Finska je nato z minimalnih 1\xe2\x80\x930 premagala Nem\xc4\x8dijo, zadnje kolo pa je prineslo nem\xc5\xa1ko in finsko slavje. \xc4\x8cetrto mesto je s tem pripadlo Ameri\xc4\x8danom, ki so morali s tremi porazi svojo pot nadaljevati v skupini za obstanek, medtem ko so v skupino E napredovali Finci, doma\xc4\x8dini Nemci ter Danci. ZDA, ki so na prvenstvo popeljale mo\xc4\x8dno okrnjeno zasedbo, so se morale tako za obstanek boriti prvi\xc4\x8d po letu 2003.\n_START_SECTION_\nKvalifikacijski krog\n_START_PARAGRAPH_\nDanska je svojo dobro formo pokazala tudi v skupini E, ko je favorizirani Slova\xc5\xa1ki zadala visok poraz, izid je bil 6\xe2\x80\x930.  V naslednjem obra\xc4\x8dunu je nato Finska nadstreljala Belorusijo z 32:18, kon\xc4\x8dni izid pa ni bil tako prepri\xc4\x8dljiv - finska zmaga z (le) 2\xe2\x80\x930. Rusija je nato tesno premagala Nem\xc4\x8dijo s 3\xe2\x80\x932, odlo\xc4\x8dilni zadetek je prispeval Aleksander Ove\xc4\x8dkin. Rusija je niz zmag obdr\xc5\xbeala tudi za tekmi z Dansko in Finsko ter brez poraza prepri\xc4\x8dljivo zasedla 1. mesto v skupini E. Belorusija je po podalj\xc5\xa1ku premagala Nem\xc4\x8dijo ter temu dodala \xc5\xa1e zmago nad Dansko 2\xe2\x80\x931. To pa \xc5\xa1e vedno ni bilo dovolj za mesto v kon\xc4\x8dnici, Belorusi so prvenstvo zaklju\xc4\x8dili na petem mestu skupine E. Nem\xc4\x8dija je zatem na veliko navdu\xc5\xa1enje doma\xc4\x8dega ob\xc4\x8dinstva in selektorja Uweja Kruppa pripravila novo presene\xc4\x8denje - zmaga 2\xe2\x80\x931 proti Slova\xc5\xa1ki je nem\xc5\xa1ke hokejiste ponesla celo na tretje mesto.  Kon\xc4\x8dni pogled na lestvico je bil torej tak: Finska je zasedla drugo mesto za suvereno Rusijo, Nem\xc4\x8dija je od\xc5\xa1\xc4\x8dipnila tretje mesto, \xc4\x8detrti so bili Danci. Danska se je s tem prvi\xc4\x8d v zgodovini prebila v \xc4\x8detrtfinale Svetovnega prvenstva, Slova\xc5\xa1ki pa je ostalo zadnje \xc5\xa1esto mesto. S tem so se \xc5\xa1e tretje leto zapored od prvenstva poslovili pred pri\xc4\x8detkom kon\xc4\x8dnice, kar nikakor ni bila dobra popotnica za njihovo doma\xc4\x8de Svetovno prvenstvo 2011. _NEWLINE_Uvodna tekma skupine F je bil obra\xc4\x8dun med Kanado in Norve\xc5\xa1ko, v katerem so Kanad\xc4\x8dani izkoristili prepih v skandinavski obrambi in slavili kar z 12\xe2\x80\x931.  \xc5\xa0vedska je nato premagala Latvijo s 4\xe2\x80\x932, \xc5\xa0vica pa je \xc5\xa1e podalj\xc5\xa1ala svoj zmagoviti niz, ko je s 3\xe2\x80\x932 presenetila \xc4\x8ce\xc5\xa1ko.  Latvija je zaten porazila Norve\xc5\xa1ko, a je v zadnjem krogu morala priznati premo\xc4\x8d \xc4\x8de\xc5\xa1ki reprezentanci, kar jo je prikovalo na zadnje mesto skupine F. \xc5\xa0vedska je po izjemni predstavi svojega \xc4\x8duvaja mre\xc5\xbee Jonasa Gustavssona na kolena spravila Kanado.  Sledilo je novo presene\xc4\x8denje, ko je Norve\xc5\xa1ka proti samozavestni \xc5\xa0vici izvlekla zmago s 3\xe2\x80\x932. Norve\xc5\xbeani so vseeno kon\xc4\x8dali na petem mestu in brez nastopa v kon\xc4\x8dnici zaklju\xc4\x8dili prvenstvo. \xc4\x8ce\xc5\xa1ka je nato s 3\xe2\x80\x932 premagala Kanado in jo s tem tudi prehitela na lestvici.  Kvalifikacijski krog se je zaklju\xc4\x8dil s prepri\xc4\x8dljivo zmago \xc5\xa0vedske proti \xc5\xa0vici, \xc5\xa0vedi so tako zasedli prvo mesto v skupini F.  Drugi so bili \xc5\xa0vicarji, tretji \xc4\x8cehi in \xc4\x8detrti Kanad\xc4\x8dani. \xc5\xa0ir\xc5\xa1o hokejsko javnost je morebiti \xc5\xa1e najbolj presenetilo ravno \xc4\x8detrto mesto Kanad\xc4\x8danov (ki sicer niso igrali v najmo\xc4\x8dnej\xc5\xa1i zasedbi), ki so pred prvenstvom zasedali drugo mesto na lestvici Svetovne hokejske zveze.\n_START_SECTION_\nSkupina za obstanek\n_START_PARAGRAPH_\nV skupini za obstanek so se pomerile reprezentance ZDA in Francije ter dve novinki med elito, Italije in Kazahstana. ZDA so imele vlogo favorita, \xc5\xa1e posebej zavoljo osvojene srebrne olimpijske kolajne iz meseca januarja. Boj za drugo mesto se je odvil med Italijo in Francijo, medtem ko je Kazahstan dokaj pri\xc4\x8dakovano zasedel zadnje 4. mesto v skupini za obstanek. Na koncu sta si mesto v elitni dru\xc5\xa1\xc4\x8dini ubranili ZDA in Francija, ki sta bili na lestvici Mednarodne zveze obe vi\xc5\xa1je rangirani od Italije in Kazahstana._NEWLINE_V prvi tekmi so Ameri\xc4\x8dani z 10\xe2\x80\x930 odpihnili Kazahstance, medtem ko je Francija z izidom 2\xe2\x80\x931 dobila pomembno tekmo proti Italiji.  V drugem krogu ni bilo presene\xc4\x8denj, Ameri\xc4\x8dani so zanesljivo opravili s Francozi, medtem ko se je Italija namu\xc4\x8dila s Kazahstanom, kon\xc4\x8dni izid je bil 2\xe2\x80\x931 v italijansko korist.  V zadnjem krogu so Italijani pripravili dostojen odpor proti Ameri\xc4\x8danom, tekma se je z ameri\xc5\xa1kim slavjem kon\xc4\x8dala \xc5\xa1ele po izvajanju kazenskih strelov. To je pomenilo, da so ZDA osvojile prvo mesto v skupini in da bi Italijane med elito ohranila le zmaga Kazahstana. Do te ni pri\xc5\xa1lo, Francija je azijske tekmece odpravila s 5\xe2\x80\x933 in tako zasedla drugo mesto v skupini ter si s tem tudi priborila obstanek v najvi\xc5\xa1jem razredu svetovnega hokeja na ledu \xc5\xa1e za eno leto.\n_START_SECTION_\nKon\xc4\x8dnica\n_START_PARAGRAPH_\nV kon\xc4\x8dnici se je za naslov svetovnega prvaka pomerilo 8 reprezentanc. V prvem \xc4\x8detrtfinalnem obra\xc4\x8dunu sta si nasproti stali Finska in \xc4\x8ce\xc5\xa1ka. Tekmo so bolje za\xc4\x8deli Skandinavci, ki so prek Petrija Kontiole povedli \xc5\xbee v prvi minuti. Izid je nato ostal nespremenjen vse do za\xc4\x8detka zadnje tretjine, ko je \xc4\x8cehe v igro vrnil Jakub Klepi\xc5\xa1. Redni del se je kon\xc4\x8dal z rezultatom 1\xe2\x80\x931 in sledili so podalj\xc5\xa1ki. Ko tudi v podalj\xc5\xa1ku nobena od ekip ni uspela zadeti, so o potniku v polfinale odlo\xc4\x8dali kazenski streli. V loteriji so sre\xc4\x8dnej\xc5\xa1o potegnili \xc4\x8de\xc5\xa1ki hokejisti, odlo\xc4\x8dilni kazenski strel za napredovanje v naslednji krog je prispeval Jan Marek. _NEWLINE_V drugem \xc4\x8detrtfinalnem sre\xc4\x8danju sta mo\xc4\x8di merili \xc5\xa0vedska in Danska. To je bil prvi danski nastop v izlo\xc4\x8dilnih bojih Svetovnih prvenstev v zgodovini. \xc5\xa0vedi so si hitro priigrali zanesljivo vodstvo 3\xe2\x80\x930, a so Danci v drugi tretjini zni\xc5\xbeali zaostanek. Udarec je sedem minut pred koncem vrnil Linus Omark, ki je \xc5\xa0vede povedel v vodstvo 4\xe2\x80\x931. Dancem do konca ni uspelo ni\xc4\x8d ve\xc4\x8d kot tola\xc5\xbeilni zadetek, ki ga je ob igri z igralcem ve\xc4\x8d v svojo statistiko vpisal Morten Madsen. Kon\xc4\x8dni izid je bil torej 4\xe2\x80\x932 v \xc5\xa1vedsko korist. _NEWLINE_Tretji \xc4\x8detrtfinale je pomenil ponovitev \xc4\x8detrtfinalne tekme z olimpijskega turnirja. Januarja je tedaj na doma\xc4\x8dem ledu Kanada obra\xc4\x8dunala z Rusijo s 7\xe2\x80\x933 in tako odpihnila ruske upe na olimpijsko zlato. Tokrat je bilo razmerje mo\xc4\x8di obrnjeno, Ruse je v vodstvo s poznim golom v prvi tretjini povedel Maksim Afinogenov. Rusija, ki je bila do te tekme nepora\xc5\xbeena, je v drugi tretjini povsem prevladovala in v tretji tretjini je bil izid \xc5\xbee 4\xe2\x80\x930 v rusko korist. Jezi\xc4\x8dek na tehtnici je bil Ilja Kovalj\xc4\x8duk, ki je ob kon\xc4\x8dni zmagi Rusije s 5\xe2\x80\x932 prispeval tri podaje. Kanada je ob koncu z dvema zadetkoma vsaj delno omilila visok poraz. _NEWLINE_V zadnjem \xc4\x8detrtfinalnem dvoboju sta se pomerila gostiteljica Nem\xc4\x8dija in njihov tradicionalni tekmec, \xc5\xa0vica. V prvi tretjini gledalci zadetkov niso videli, \xc4\x8deprav so \xc5\xa0vicarji dvakrat zatresli okvir nem\xc5\xa1kih vrat. Sredi druge tretjine je prvi gol na tekmi dosegel Philip Gogulla, ki je s tem Nem\xc4\x8dijo popeljal v vodstvo 1\xe2\x80\x930. Do konca se izid ni ve\xc4\x8d spremenil in nem\xc5\xa1ki hokejisti so se ob podpori doma\xc4\x8dega ob\xc4\x8dinstva veselili napredovanja v polfinale. Kon\xc4\x8dni izid sicer ni odra\xc5\xbeal dejanskega stanja na ledeni ploskvi, saj so \xc5\xa0vicarji nem\xc5\xa1ke nasprotnike nadstreljali z 41:27. Veliko zaslug za minimalno nem\xc5\xa1ko zmago je imel tudi nem\xc5\xa1ki \xc4\x8duvaj mre\xc5\xbee Dennis Endras, ki ga je direktorat kasneje celo izbral za najkoristnej\xc5\xa1ega igralca prvenstva. Nem\xc4\x8dija se je v polfinale uvrstila prvi\xc4\x8d po letu 1953, \xc5\xa1vicarsko-nem\xc5\xa1ki obra\xc4\x8dun pa je Mednarodna hokejska zveza poimenovala kar \xc4\x8cude\xc5\xbe v Mannheimu.  Tekma pa ni minila brez incidentov, ob koncu tekme je namre\xc4\x8d izbruhnil pretep. Najbolj razgreta pretepa\xc4\x8da sta bila nem\xc5\xa1ki pomo\xc4\x8dnik selektorja Ernst H\xc3\xb6fner in \xc5\xa1vicarski branilec Timo Helbling, oba so sodniki kaznovali z disciplinsko kaznijo igre. _NEWLINE_Po enem prostem dnevu je 22. maja napo\xc4\x8dil \xc4\x8das za prvi polfinale, nasprotnika pa \xc5\xa0vedska in \xc4\x8ce\xc5\xa1ka. \xc4\x8cehi in \xc5\xa0vedi so se na prvenstvu pomerili \xc5\xbee v skupini C, tedaj se je tekma kon\xc4\x8dala s \xc4\x8de\xc5\xa1ko zmago 2\xe2\x80\x931. Tokrat se je tekma odvila precej podobno, \xc4\x8cehi so prvi povedli, a so nato \xc5\xa0vedi na drugi strani odgovorili z zadetkom in postavili izid prve tretjine, 1\xe2\x80\x931. V 32. minuti je nato Andreas Engqvist \xc5\xa0vedsko popeljal v vodstvo 2\xe2\x80\x931, ki je trajalo vse do konca zadnje tretjine. 1 minuto in 13 sekund pred koncem je namre\xc4\x8d \xc4\x8de\xc5\xa1ki selektor iz vrat potegnil vratarja. Ta poteza se je obrestovala, saj je Karel Rach\xc5\xafnek ob igri 6 na 5 le 7,5 sekund do konca rednega dela uspel izena\xc4\x8diti na 2\xe2\x80\x932. Tekma se je tako zavlekla v podalj\xc5\xa1ek, v katerem gledalci niso videli golov. O potniku v finale so tako odlo\xc4\x8dali kazenski streli, pri katerih so bili \xc5\xa1e enkrat ve\xc4\x8d sre\xc4\x8dnej\xc5\xa1i \xc4\x8cehi, odlo\xc4\x8dilni kazenski strel je znova realiziral Jan Marek. _NEWLINE_Tudi drugi polfinalni dvoboj je ponudil ponovitev ene od predhodnih tekem, v tem primeru sre\xc4\x8danja med Rusijo in Nem\xc4\x8dijo v skupini E, ki se je kon\xc4\x8dalo s tesno zmago Rusije 3\xe2\x80\x932. Tudi polfinalni obra\xc4\x8dun teh dveh tekmecev je ponudil izena\xc4\x8deno tekmo. Prvi so prek Marcela Goca povedli Nemci, Goc je rusko mre\xc5\xbeo stresel v 16. minuti ob igri z dvema igralcema ve\xc4\x8d. Rusi so zaostanek izni\xc4\x8dili sredi druge tretjine, ko je plo\xc5\xa1\xc4\x8dek v mre\xc5\xbeo Nemcev poslal Jevgenij Malkin. Ko je \xc5\xbee vse di\xc5\xa1alo po podalj\xc5\xa1kih, je minuto in 50 sekund pred koncem ruski napadalec Pavel Dacjuk zabil \xc5\xbeebelj v krsto Nemcev in postavil kon\xc4\x8dni izid sre\xc4\x8danja: 2\xe2\x80\x931. Nem\xc4\x8dija si tako na doma\xc4\x8dem ledu ni uspela priigrati finala in v tekmi za 3. mesto jo je \xc4\x8dakal \xc5\xa1e en te\xc5\xbeak tekmec, \xc5\xa0vedska. Rusija se je na drugi strani \xc5\xa1e tretjo leto zapored prebila v finale Svetovnega prvenstva, kjer ji je nasproti stala \xc4\x8ce\xc5\xa1ka. _NEWLINE_V tekmi za 3. mesto in bronasto medaljo je prvi gol dosegla \xc5\xa0vedska, ki jo je v vodstvo 1\xe2\x80\x930 popeljal Magnus P\xc3\xa4\xc3\xa4j\xc3\xa4rvi-Svensson. Nemce je nato proti koncu druge tretjine v igro vrnil Alexander Barta, ki je po odbitku v drugem poskusu premagal \xc5\xa1vedskega \xc4\x8duvaja mre\xc5\xbee Jonasa Gustavssona in izid poravnal na 1\xe2\x80\x931. Za\xc4\x8detek zadnje tretjine je na ob\xc5\xbealovanje doma\xc4\x8de publike prinesel nov \xc5\xa1vedski zadetek, Jonas Andersson je s strelom skoraj z mrtvega kota premagal nem\xc5\xa1kega vratarja Dennisa Endrasa in \xc5\xa0vedska je povedla z 2\xe2\x80\x931. Andersson se je med strelce vpisal \xc5\xa1e v zadnji minuti tekme, ko je plo\xc5\xa1\xc4\x8dek za kon\xc4\x8dni izid 3\xe2\x80\x931 poslal v prazno nem\xc5\xa1ko mre\xc5\xbeo. Bronasta medalja je tako pripadla Skandinavcem.\n_START_SECTION_\nUradna pesem prvenstva\n_START_PARAGRAPH_\nZa uradno pesem prvenstva so izbrali Stuck on Replay v izvedbi nem\xc5\xa1ke techno skupine Scooter. Gre za \xc4\x8detrti singl z albuma Under The Radar Over The Top. Pesem so izdali 12. marca 2010, na dan njihovega koncerta v Hamburgu, ki je bil tudi najve\xc4\x8dji dogodek njihove promocijske turneje Under The Radar Over The Top.\n_START_SECTION_\nMaskota\n_START_PARAGRAPH_\nUrmel na ledu (nem\xc5\xa1ko Urmel auf dem Eis) je uradna maskota prvenstva. Urmel na ledu se je nem\xc5\xa1ki javnosti predstavil \xc5\xbee preko Augsbur\xc5\xa1kega lutkovnega gledali\xc5\xa1\xc4\x8da in animiranega filma Impy\'s Island iz leta 2006. Urmel na ledu je sicer do prvenstva slu\xc5\xbeil kot uradna maskota Nem\xc5\xa1ke hokejske zveze in nem\xc5\xa1ke hokejske reprezentance. Na svojem dresu nosi \xc5\xa1tevilko 10, avtor lika pa je Max Kruse.\n_START_SECTION_\nSlogan\n_START_PARAGRAPH_\nUradni slogan prvenstva so razkrili 2. septembra 2009 v dvorani Lanxess Arena. Glasi se:\xc2\xa0\xc2\xbbNem\xc4\x8dija na ledu\xc2\xab\xc2\xa0(nem\xc5\xa1ko Deutschland auf Eis).\n_START_SECTION_\nAmbasadorji\n_START_PARAGRAPH_\nOrganizatorji so za namene promocije anga\xc5\xbeirali \xc5\xa1tevilne hokejske legende. Najve\xc4\x8d pozornosti med njimi so posve\xc4\x8dali kanadskemu asu Waynu Gretzkyju, sovjetskemu desetkratnemu svetovnemu prvaku Vladislavu Tretjaku in nem\xc5\xa1kemu igralcu stoletja Erichu K\xc3\xbchnhacklu. Vsi trije so \xc4\x8dlani Svetovnega hokejskega hrama slavnih in so predhodno nastopili na Svetovnem prvenstvu.  Ostali ambasadorji prvenstva so bili \xc5\xa1e Zdeno Ch\xc3\xa1ra, Peter Forsberg, Sergej Kosticin, Jari Kurri, Kim Martin, Mark Streit, Hayley Wickenheiser in Henrik Zetterberg. Vsi skupaj so se ob sodelovanju Svetovne antidopin\xc5\xa1ke agencije zdru\xc5\xbeili v boju proti dopingu, kampanjo so naslovili\xc2\xa0\xc2\xbbKampanja zelenega plo\xc5\xa1\xc4\x8dka.\xc2\xab\xc2\xa0\n_START_SECTION_\nRekordni obisk uvodne tekme\n_START_PARAGRAPH_\nOtvoritvena tekma 74. svetovnega prventsva je potekala 7. maja na nogometnem stadionu Veltins-Arena v Gelsenkirchnu, nasproti sta si stali Nem\xc4\x8dija in ZDA. Tekme so se udele\xc5\xbeili mnogi znani obrazi iz \xc5\xa1porta in politike, med drugim je bil na tekmi navzo\xc4\x8d nem\xc5\xa1ki predsednik Horst K\xc3\xb6hler.  Organizatorji so se podviga organizacije hokejske tekme na nogometnem objektu lotili s ciljem omogo\xc4\x8diti obisk 76.152 navija\xc4\x8dem.  S tem so \xc5\xbeeleli podreti svetovni rekord v obisku hokejske tekme, ki jo je pri \xc5\xa1tevilki 74.554 dr\xc5\xbeala ameri\xc5\xa1ka univerza Michigan State University. _NEWLINE_V drugem odmoru, pred za\xc4\x8detkom zadnje tretjine, je govornik projekta Guinessove knjige rekordov Christian Teufe oznanil, da so odgovorni na\xc5\xa1teli 77.803 obiskovalce. Nem\xc5\xa1ki organizatorji so s tem predhodno veljavni rekord Univerze Michigan State presegli kar za 3.000 obiskovalcev.  V postavi ameri\xc5\xa1ke reprezentance sta bila tudi Eric Nystrom in David Moss, ki sta nastopila tudi na tisti rekordni tekmi Univerze Michigan State leta 2001. Nystrom in Moss sta tako postala edina Zemljana, ki sta igrala na obeh rekordnih tekmah._NEWLINE_Rekordno \xc5\xa1tevilo obiskovalcev je pomenilo tudi glasno podporo nem\xc5\xa1kih navija\xc4\x8dev s tribun, ki so pri navijanju uporabljali nogometne napeve, pi\xc5\xa1\xc4\x8dalke in bobne. Ameri\xc5\xa1ki kapetan je po tekmi o vzdu\xc5\xa1ju na ledeni ploskvi izjavil, da je celotna njegova ekipa pokleknila pod frustracijo zaradi nezmo\xc5\xbenosti komunikacije med igralci. Carter je tudi dejal, da je bila "publika definitivno sedmi nem\xc5\xa1ki igralec na ledu."  Tekma je pomenila mejnik tudi v tem smislu, da je nem\xc5\xa1ka izbrana vrsta ameri\xc5\xa1ko reprezentanco porazila prvi\xc4\x8d po ve\xc4\x8d kot 17 letih. Zadnja nem\xc5\xa1ka zmaga nad Ameri\xc4\x8dani je namre\xc4\x8d datirala nazaj do Dortmunda in dne 25. aprila 1993 - takrat je Nem\xc4\x8dija ZDA odpravila s 6\xe2\x80\x933. Obe tekmi sta imeli \xc5\xa1e eno podobnost, saj sta bili obe del Svetovnega prvenstva, ki ga je obakrat gostila Nem\xc4\x8dija. _NEWLINE_Rekord po obiskanosti je vzdr\xc5\xbeal le nekaj ve\xc4\x8d kot 7 mesecev, saj si je tekmo ameri\xc5\xa1ke hokejske univerzitetne lige med Univerzo Ann Arbor in Univerzo Michigan State 12. decembra 2010 ogledalo 113.411 obiskovalcev.  V tekmi, ki so jo odigrali na ameri\xc5\xa1konogometnem stadionu Michigan Stadium, so hokejisti Ann Arborja slavili s 5\xe2\x80\x930.  Organizatorjem nem\xc5\xa1kega Svetovnega prvenstva tako ostaja le \xc5\xa1e rekordni obisk kake mednarodne (reprezentan\xc4\x8dne) hokejske tekme.'